Til: Årsmøtet til JF-P

Fra: Seksjonsstyret

Dato: 7. september 2018

**Sak 5 B: Innførings av trinnvist medlemskap**

Medlemmer av Juristforbundet er automatisk tilsluttet den tariffavtale som Juristristforbundet har inngått med medlemmets arbeidsgiver. Man kan velge dobbelt medlemskap ved også å melde seg inn i en annen fagforening, og la denne representere seg i forhandlinger med arbeidsgiver. Det er gjerne personer som vil være en del jusprofesjonsfellesskapet, men likevel underlagt et annet forhandlingsregime og en annen type tariffavtale enn den modellen Akademikerne har fremforhandlet.

Er det først inngått tariffavtale med arbeidsgiver, kan man ikke selv velge å stå utenfor forhandlingene om det ikke er gjort spesifikke unntak.

De medlemmer som ikke er tilknyttet en tariffavtale må klare seg på egen hånd, men betaler like mye kontingent som de som har de fordelene av den kollektive utvikling av lønns- og arbeidsvilkår.

Juristforbundet har ca. 15000 yrkesaktive medlemmer. Det er ca. ½-parten av potensialet. At oppslutningen om Juristforbundet er så lav kan skyldes det etterlatte inntrykket av at man melder seg inn i en fagforening, og ved sitt medlemskap er bundet av de regler som gjelder fagforeninger. Eller, man anser ikke Juristforbundet for å være relevant så lenge det ikke er etablert kollektive avtaler.

Ordningen harmonerer dårlig med vedtektenes hovedformål om å «samle alle jurister og juridiske studenter om felles faglige, sosiale og økonomiske interesser».

Medlemskapet kan imidlertid to-deles.

Først et felles nivå som innebærer deltagelse i jus-samfunnet i Norge med alle de medlemsfordeler som Forbundet tilbyr, herunder individuell veiledning, vekst og utvikling, juridisk bistand med mere. Det kan fastsettes en egen grunnkontingent for dette medlemskapet som er lik for alle.

De som også vil være en del av det kollektive tariffarbeidet til Juristforbundet, og slutte seg til de rettigheter og plikter som Juristforbundet forhandler frem tegner seg for det. Disse medlemmene betaler et tillegg til grunnkontingenten, og får kontingenten som skattemessig fradragspost.

**Innstilling:**

Styret bes å fremme sak for det førstkommende Landsmøte med forslag om å utrede en trinnvis medlemsordning med sikte på eventuelt å innføre det fra 2020.